大雪不止再次前韻
作者：蔡戡
朝代：宋

paragraphs: 玄冥一怒天地黑，巽二前驅聲摵摵。
須臾白帝振軒裳，龍鳳幡旂交委積。
舊傳洛邑深丈餘，今比常山纔數尺。
天公作意逞陰機，翦水裁霜巧無隙。
雲濤萬頃俱浩蕩，海風吹散琉璃碧。
坤軸摧壓幾欲頹，日輪埋沒渾無跡。
定知謫墮萬玉妃，紫府清都削名籍。
可惜飛瓊天不管，等閒幻作神仙宅。
詩人嘲弄困萬象，苦思不妨閉門索。
攢眉呵手撚凍髯，得意忻然見顔色。
英詞逸氣吞江湖，竊比君才如楚國。
看花君子待新晴，又見春風摇燕麥。
我方疊石築小坡，人笑老翁似兒劇。
何當躡履共登臨，一覽山川皆盡得。